নিজস্ব প্রতিবেদন : রাজ্যে দুধ উত্পাদন বাড়াতে নতুন একটি প্রকল্প আনছে সরকার। প্রকল্পের নাম 'সুন্দরিনী'। মাদার ডেয়ারির পর 'সুন্দরিনী' হতে চলেছে দ্বিতীয় সরকারি দুগ্ধ প্রকল্প। এই প্রকল্পে দক্ষিণ ২৪ পরগনাতেই তৈরি হবে প্রক্রিয়াকরণ কেন্দ্র। ১৯৭৪ সালে তৈরি হয়েছিল মাদার ডেয়ারি। প্রথম দিকে মাদার ডেয়ারির শুধু দুধ-ই পাওয়া যেত। পরবর্তীকালে বিভিন্ন দুগ্ধজাত পণ্য তৈরি করতেও শুরু করে মাদার ডেয়ারি। বর্তমানে মাদার ডেয়ারির আইসক্রিম, দই, লস্যি, মিষ্টি দই, পনির, মাখন, ফ্রুট জুস সবই পাওয়া যায়। মাদার ডেয়ারির উত্পাদিত দুধের পরও রাজ্যের মোট দুধের চাহিদা মিটছিল না। সেই অবসরে ব্যবসা জমাচ্ছিল বিভিন্ন বেসরকারি সংস্থা। তাই রাজ্যে দুধের উত্পাদন আরও বাড়াতেই নয়া দুগ্ধ প্রকল্প নিয়ে আসছে সরকার। এই প্রকল্পের জন্য খরচ হবে মোট ৩০ কোটি টাকা। সুন্দরিনী প্রকল্পে দৈনিক ২০ হাজার লিটার দুধ উত্পাদনের লক্ষ্যমাত্রা নেওয়া হয়েছে। এখন এই 'সুন্দরিনী' দুধের দাম কত হবে? নবান্ন সূত্রে জানা যাচ্ছে, দুধের দাম এখনও চূড়ান্ত হয়নি। তবে খুব বেশি দাম কোনওভাবেই হবে না। দাম থাকবে সাধ্যের মধ্যে।